โอนเงินแสนต้องแจ้งปปง.
อึ้ง ทึ่ง เสียว และสะท้านกันทั้งวงการ
17 ส.ค. 2554

อึ้ง ทึ่ง เสียว และสะท้านกันทั้งวงการ 
เมื่อสำนักงานคณะกรรมการป้องกันและปราบปรามการฟอกเงิน (ปปง.) ออกประกาศกฎกระทรวงให้ธนาคารพาณิชย์ที่ให้บริการอีแบงกิง หรือการโอนเงินสดผ่านระบบอิเล็กทรอนิกส์ที่มีวงเงินตั้งแต่ 1 แสนบาทขึ้นไป จะต้องรายงานธุรกรรมทางการเงินกับ ปปง.เป็นประจำทุกเดือน เพื่อป้องกันไม่ให้คนร้ายใช้สถาบันการเงินเป็นเครื่องมือฟอกเงิน
งานนี้ดีเดย์ 26 ส.ค.นี้
พ.ต.อ.สีหนาท ประยูรรัตน์ รักษาการเลขาธิการ ปปง. ให้เหตุผลว่า ที่ผ่านมา ปปง.สามารถยึดทรัพย์ที่ดินที่คนร้ายใช้ฟอกเงินจำนวนหลายร้อยล้านบาท และยังมีธุรกรรมอื่นที่ใช้ช่องทางอิเล็กทรอนิกส์เป็นแหล่งฟอกเงินอีกนับหมื่นล้านบาท




 
แค่นี้ก็ยุ่งกันทั้งวงการ เพราะหากดูสถิติการธุรกรรมการโอนเงินรายย่อยของระบบธนาคารพาณิชย์เป็นรายเดือนก็จะเห็นภาพ
เดือน เม.ย. 2554 มีปริมาณธุรกรรมการโอนเงินของรายย่อยรวมทั้งสิ้น 2.34 ล้านรายการ มูลค่าเงินโอนทั้งสิ้น 1.11 แสนล้านบาท 
จำแนกเป็นการโอนเงินชำระสินค้าบริการ 9.52 แสนรายการ มูลค่า 6.5 หมื่นล้านบาท 
โอนเป็นเงินเดือน 7.15 แสนรายการ คิดเป็นมูลค่า 2.58 หมื่นล้านบาท 
โอนจ่ายเงินปันผล 3.08 แสนรายการ คิดเป็นมูลค่า 1.27 หมื่นล้านบาท 
และมีการโอนเงินประเภทอื่นๆ อีก 3.64 แสนรายการ คิดเป็นมูลค่า 6,420 ล้านบาท
เดือน มี.ค. มีการโอนเงินกันทั้งสิ้น 2.27 ล้านรายการ วงเงิน 1.12 แสนล้านบาท
โอนชำระค่าสินค้าและบริการ 1.07 ล้านรายการ วงเงินรวมทั้งสิ้น 7.42 หมื่นล้านบาท โอนเงินประเภทอื่นๆ รวม 3.7 แสนรายการ มูลค่ารวม 9,350 ล้านบาท
เดือน ก.พ. มีการโอนเงินทั้งสิ้น 2.06 ล้านรายการ วงเงินทั้งสิ้น 9.64 หมื่นล้านบาท
โอนเงินเพื่อชำระค่าสินค้าและบริการรวม 9.47 แสนรายการ มูลค่า 6.4 หมื่นล้านบาท
โอนเงินประเภทอื่นๆ อีก 3.8 แสนรายการ วงเงินรวมทั้งสิ้น 6,840 ล้านบาท
ต้องบอกว่ามหาศาล...และกระทบกับประชาชนจำนวนมากที่พึ่งระบบการโอนเงินผ่านเอทีเอ็ม หรือการโอนเงินอิเล็กทรอนิกส์
ไม่เฉพาะการโอนเงินเท่านั้นที่ยุ่ง ปปง.ยังขยายวงกว้าง การที่ 9 กลุ่มอาชีพ จะต้องรายงานธุรกรรมเงินสดต่อ ปปง. 
นอกจากนี้ ยังกำหนดให้ลูกค้าแสดงตัวตนก่อนทำธุรกรรม เพื่อป้องกันการฟอกเงิน และเพื่อสกัดเส้นทางการเงินของกลุ่มมิจฉาชีพ
กฎกระทรวงฉบับใหม่ได้เพิ่มเติมจากเดิมที่จะกำหนดเฉพาะสถาบันการเงินและธนาคารพาณิชย์ ที่จะต้องรายงานธุรกรรมเงินสดวงเงินเกิน 2 ล้านบาทขึ้นไป ส่วนธุรกรรมที่ใช้ทรัพย์สินหรือซื้ออสังหาริมทรัพย์ต้องรายงานตั้งแต่ 5 ล้านบาทขึ้นไป 
ขณะที่ธุรกรรมทางการเงินที่มีการโอนเงินผ่านอินเทอร์เน็ตแบงกิง หรือผ่านช่องทางอิเล็กทรอนิกส์ หรือการโอนเงินในรูปแบบ Wire Tranfer วงเงินตั้งแต่ 7 แสนบาทบาทขึ้นไป จะต้องมีการรายงานต่อ ปปง.
หลายคนสงสัยว่าธุรกรรมเกี่ยวกับการ บริการผ่านทางระบบอิเล็กทรอนิกส์ จะครอบคลุมไปถึงผู้ที่ประกอบธุรกิจแค่ไหน
ต้องบอกว่าควบคุมจิปาถะ ตั้งแต่การ บริการเครือข่ายบัตรเครดิต การบริการเครือ ข่ายอีดีซี (เครื่องรูดบัตร) การบริการสวิตชิงในการชำระเงิน การบริการหักบัญชี และการบริการชำระดุล การบริการหักบัญชีเช็ค ดราฟต์ ตั๋วแลกเงิน ตั๋วสัญญาใช้เงิน และตราสารทางการเงิน 
ธุรกรรมที่มีการทำผ่านเครื่องกดเงินอัตโนมัติ (เอทีเอ็ม) และเครื่องฝากเงินอัตโนมัติ (เอดีเอ็ม) ก็เข้าข่ายจะต้องรายงานธุรกรรมเงินสดกับ ปปง.เป็นรายเดือนด้วย 
นอกจากนี้ ยังกำหนดให้นิติบุคคลหรือบุคคลธรรมดาที่จะต้องทำธุรกรรมกับสถาบันการเงิน หรือสถาบันการเงินตามมาตรา 16 นั้น สถาบันการเงินจะต้องให้ลูกค้าแสดงตัวตนทุกครั้งก่อนทำธุรกรรมทางการเงินที่มีมูลค่าตั้งแต่ 7 แสนบาทขึ้นไป 
เช่นเดียวกับการที่ลูกค้าทำธุรกรรมทางการเงินที่ผ่านทางระบบอิเล็กทรอนิกส์ การโอนเงินหรือการชำระเงินทางอิเล็กทรอนิกส์ที่มีมูลค่า 5 หมื่นบาทขึ้นไป ก็จะต้องแสดงตัวตนด้วยเช่นกัน
ผู้ใดฝ่าฝืนต้องระวางโทษปรับไม่เกิน 5 แสนบาท และปรับอีกไม่เกินวันละ 5,000 บาท ตลอดเวลาที่ยังฝ่าฝืนอยู่ หรือจนกว่าจะได้ปฏิบัติให้ถูกต้อง